Μπάμιες με κιμά στην κατσαρόλα από την Πόλη
Οι μπάμιες ήταν δημοφιλές λαχανικό στα ελληνικά νοικοκυριά της Πόλης. Συνήθως μαγειρεύονταν λαδερές σκέτες ή με κιμά, όπως εδώ.
800 γρ. μπάμιες φρέσκες, καθαρισμένες, 50 ml ξίδι, 400 γρ. μοσχαρίσιος κιμάς, από ελιά , 2 ξερά κρεμμύδια, τριμμένα, 4 ντομάτες ώριμες, τριμμένες, 100 ml ελαιόλαδο, αλάτι, φρεσκοτριμμένο πιπέρι
Για να φτιάξουμε μπάμιες με κιμά στην κατσαρόλα, ετοιμάζουμε τις μπάμιες έτσι ώστε να μη βγάλουν τη χαρακτηριστική κολλώδη ουσία τους κατά το μαγείρεμα: Απλώνουμε τις μπάμιες σε ένα ταψάκι, τις ραντίζουμε με ξίδι και τις φουρνίζουμε στους 150°C για 30 λεπτά. Ξεφουρνίζουμε και τις αφήνουμε στην άκρη μέχρι να τις χρειαστούμε.Σε μια κατσαρόλα, σε μέτρια φωτιά, σοτάρουμε τον κιμά με το κρεμμύδι και λίγο από το ελαιόλαδο, ανακατεύοντας συνεχώς για 4-5 λεπτά, έτσι ώστε ο κιμάς να γίνει σπυρωτός. Προσθέτουμε τη ντομάτα, το αλατοπίπερο και μαγειρεύουμε για 2-3 λεπτά.Αποσύρουμε από τη φωτιά. Σε μια ρηχή κατσαρόλα τακτοποιούμε όμορφα τις μισές μπάμιες και αλατοπιπερώνουμε. Απλώνουμε από πάνω τη μισή ποσότητα κιμά, από πάνω τις υπόλοιπες μπάμιες, αλατοπιπερώνουμε και καλύπτουμε με τον υπόλοιπο κιμά. Ρίχνουμε το υπόλοιπο ελαιόλαδο, νερό τόσο ώστε μόλις να καλύπτει τα υλικά και σκεπάζουμε με το καπάκι. Χαμηλώνουμε τη φωτιά και σιγομαγειρεύουμε για 30-40 λεπτά, μέχρι να μαλακώσουν οι μπάμιες και να «δέσει» η σάλτσα τους. Προσοχή, δεν τις ανακατεύουμε, για να μη διαλυθούν οι μπάμιες και χαλάσουν οι στρώσεις. Σερβίρουμε, τις μπάμιες με κιμά, ζεστές.
Μοσχαρίσιος κιμάς,Μπάμιες,Ντομάτα